ICHI ไม่มีเอี่ยว”ไบเล่ คาลิฟอร์เนียฯ”ล้มละลาย ชี้ซื้อแบรนด์ตรงจาก”ซันนี่ เฮิร์บฯ”
ICHI แจงไม่เกี่ยว “ไบเล่ คาลิฟอร์เนียฯ” ล้มละลาย ยันซื้อแบรนด์จาก “ซันนี่ เฮิร์บ อินเตอร์เนชั่นแนลฯ”
20 ก.ย. 2560

สืบเนื่องจากกรณีที่มีข่าวปรากฏเกี่ยวกับ ศาลล้มละลายกลาง ได้มีคำพิพากษาให้บริษัท ไบเล่คาลิฟอร์เนีย โอ เร้นซ์ (ประเทศไทย) จำกัด ล้มละลาย จึงมีกระแสพูดถึงกันอย่างแพร่หลายว่าจะส่งผลกระทบต่อ บริษัท อิชิตัน กรุ๊ป จำกัด (มหาชน) หรือ  ICHI นั้น
ล่าสุด ฝ่ายสื่อสารองค์กร บริษัท อิชิตัน กรุ๊ป จำกัด ได้ชี้แจงว่า บริษัท อิชิตัน กรุ๊ป จำกัด (มหาชน) ไม่มีส่วนเกี่ยวข้องกับบริษัท ไบเล่คาลิฟอร์เนีย โอเร้นซ์ (ประเทศไทย) จำกัด โดยอิชิตัน กรุ๊ป ได้ทำสัญญาซื้อเครื่องหมายการค้า ไบเล่ หรือ BIRELEY พร้อมสูตรผลิตใน 16 ประเทศ จากบริษัท ซันนี่ เฮิร์บ อินเตอร์เนชั่นแนล เบฟเวอเรจ จำกัด เมื่อวันที่ 15พฤษภาคม 2557 ในมูลค่า 240 ล้านบาท
นอกจากนี้กรณีที่มีการรายงานข่าวเพิ่มจากสื่อมวลชนว่า ปี 2557 บริษัท อิชิตัน กรุ๊ป จำกัด (มหาชน) ได้รายงานต่อตลาดหลักทรัพย์แห่งประเทศไทย ว่า ได้เข้าซื้อสิทธิ์เครื่องหมายการค้า “ไบเล่” พร้อมสูตรการผลิต จาก บริษัท ซันนี่ เฮิร์บ อินเตอร์เนชั่นแนล เบฟเวอเรจ จำกัด รวมทั้งที่ดินอาคาร อุปกรณ์การผลิต มูลค่ารวม 1,780 ล้านบาทนั้น อิชิตัน กรุ๊ป ชี้แจงว่า การซื้อที่ดินตามที่กล่าวถึง เป็นการทำสัญญาซื้อจากบริษัท สวนอุตสาหกรรมโรจนะ จำกัด (มหาชน) หรือ ROJNA ซึ่งมิได้เกี่ยวข้องกับบริษัท ซันนี่ เฮิร์บ อินเตอร์เนชั่นแนล เบฟเวอเรจ จำกัด